Wag byt deel van inbreker se neus af | Netwerk24
Deur André Damons 24 Junie 2019 20:28
Die vermeende inbreker en sy makker het met leë hande en 'n halwe neus gevlug nadat hul inbraak gefnuik is.
Ao. Mmako Mophiring, polisiewoordvoerder, sê die twee mans het Saterdag omstreeks 03:00 by die kerk probeer inbreek en een van hulle het die veiligheidswag gekonfronteer.
"'n Bakleiery het ontstaan en die verdagte het die sleutels van die kerk geëis. Die wag het 'n stuk van die man se neus afgebyt. Hy het dit later op die grond opgetel. Die verdagte het die wag ook aan die vinger gebyt," sê Mophiring.
Die beseerde verdagte het daarna gevlug.
'n Klag van poging tot inbraak word ondersoek.
Mophiring het mense gewaarsku om nie gesteelde goedere te koop nie.
Volgens hom kom hulle agter dat jong of minderjarige kinders gebruik word om by huise en sakepersele in te breek sodat die buit vir geld en dwelms verkoop kan word.